[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.6.2007

SEC(2007) 862

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Παράρτημα στην ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ για τη θέσπιση κοινών αρχών όσον αφορά την ευελιξία με ασφάλεια: Σύνοψη της αξιολόγησης αντικτύπου Εκτενής περίληψη της εκτίμησης των επιπτώσεων

{COM(2007) 359 τελικό}{SEC(2007) 861}

ΣΥΝΟΨΗ

Η παρούσα αξιολόγηση αντικτύπου συνοδεύει την ανακοίνωση για την ευελιξία με ασφάλεια, η οποία εγκρίθηκε από την Επιτροπή στις 27 Ιουνίου 2007, ικανοποιώντας το αίτημα της εαρινής συνόδου του Ευρωπαϊκού Συμβουλίου το 2006. Για την προετοιμασία της ανακοίνωσης, η Επιτροπή προέβη σε ευρεία διαβούλευση, συμπεριλαμβανομένων των συζητήσεων στην επιτροπή απασχόλησης και μιας σειράς ενεργειών στις οποίες συμμετείχαν τα κράτη μέλη, τα μέλη του Ευρωπαϊκού Κοινοβουλίου, οι κοινωνικοί εταίροι, μη κυβερνητικές οργανώσεις και άλλοι εταίροι.

Η προσέγγιση για την ευελιξία με ασφάλεια αποτελεί μια ευρεία έννοια, όπου διάφορες πολιτικές ενσωματώνονται και αλληλοσυμπληρώνονται σε μια εσκεμμένη πολιτική δράση. Αυτές οι πολιτικές παρεμβάσεις περιλαμβάνουν αλλαγές στο κανονιστικό πλαίσιο των συμβατικών ρυθμίσεων, στη λειτουργία της διά βίου μάθησης και στις ενεργές πολιτικές για την αγορά εργασίας και στα συστήματα κοινωνικής ασφάλισης (βλ. πεδίο 5). Η ευελιξία με ασφάλεια αποτελεί μέρος της στρατηγικής της Λισαβόνας για την ανάπτυξη και την απασχόληση και των κατευθυντήριων γραμμών και συμβάλλει στην επίτευξη των στόχων της ευρωπαϊκής στρατηγικής για την απασχόληση για περισσότερες και καλύτερες θέσεις εργασίας, υψηλότερη παραγωγικότητα και ποιότητα στην εργασία και μεγαλύτερη κοινωνική συνοχή.

Η ιδέα της προσέγγισης για την ευελιξία με ασφάλεια έγκειται στο ότι, για την επίτευξη των στόχων της στρατηγικής ανάπτυξης και απασχόλησης και, ταυτόχρονα, για τη διατήρηση και τον εκσυγχρονισμό του ευρωπαϊκού κοινωνικού μοντέλου και των αξιών του στην εποχή της παγκοσμιοποίησης και της δημογραφικής γήρανσης, είναι σημαντικό να σχεδιάζονται πολιτικές που αντιμετωπίζουν ταυτόχρονα την ευελιξία των αγορών εργασίας, την οργάνωση της εργασίας και τις εργασιακές σχέσεις, την ασφάλεια της απασχόλησης και την κοινωνική ασφάλιση.

Στην παρούσα αξιολόγηση αντικτύπου εξετάζονται τρεις επιλογές. Η πρώτη επιλογή που αναλύθηκε είναι « η μη ανάληψη δράσης από την ΕΕ ». Η επιλογή αυτή θα είχε ως αντίκτυπο ότι πολλά από τα σημερινά προβλήματα των αγορών εργασίας της ΕΕ, όπως εντοπίζονται στη στρατηγική της Λισαβόνας, θα παρέμεναν χωρίς αντιμετώπιση, ιδίως όσον αφορά τον κατακερματισμό των αγορών εργασίας, τη μακροχρόνια ανεργία και, γενικότερα, την προσαρμογή στην παγκοσμιοποίηση και την αλλαγή. Ως εκ τούτου, σύμφωνα με τις απόψεις όλων των κρατών μελών και των βασικών ενδιαφερομένων, δεν επιλέχθηκε η επιλογή μη ανάληψης πρόσθετης δράσης από την ΕΕ.

Μια δεύτερη επιλογή είναι η θέσπιση « εκτενούς νομοθεσίας για την ευελιξία με ασφάλεια σε επίπεδο ΕΕ ». Δεν είναι όμως ρεαλιστική, για λόγους πολιτικής, σε σχέση με τις αρχές της επικουρικότητας και της αναλογικότητας, αλλά και λόγω της έμφυτης πολυπλοκότητας της προσέγγισης της ευελιξίας με ασφάλεια. Για το λόγο αυτό δεν αναλύθηκε λεπτομερώς ο αντίκτυπος. Η τρίτη επιλογή αφορά την « προσέγγιση για την ευελιξία με ασφάλεια μέσω μιας ανοιχτής μεθόδου συντονισμού ». Στο πλαίσιο αυτής της επιλογής, προωθείται μια ολοκληρωμένη προσέγγιση που θα καλύπτει συμβατικές ρυθμίσεις, αξιόπιστα συστήματα διά βίου μάθησης, ενεργητικές πολιτικές για την αγορά εργασίας και σύγχρονα συστήματα κοινωνικής ασφάλισης. Αντί να προτείνεται μια γενικευμένη πολιτική, τα κράτη μέλη μπορούν να θεσπίζουν κοινές αρχές και διαφορετικές μεθόδους.

Η αξιολόγηση αντικτύπου τελειώνει με την επισήμανση της τρίτης επιλογής ως της καλύτερης. Η επιλογή αυτή θα ξεκινήσει μια πολιτική διαδικασία ανάμεσα στην Επιτροπή, τα κράτη μέλη και τους άλλους ενδιαφερομένους, ενταγμένη πλήρως στο πλαίσιο της στρατηγικής της Λισαβόνας και της ανοιχτής μεθόδου συντονισμού . Η προσέγγιση αυτή θα συμβάλλει στη μείωση του κατακερματισμού, της μακροχρόνιας ανεργίας και, γενικότερα, θα αυξήσει την προσαρμοστικότητα στην παγκοσμιοποίηση. Θα συμβάλλει στην επίτευξη των στόχων της στρατηγικής της Λισαβόνας για περισσότερες και καλύτερες θέσεις εργασίας, υψηλότερη παραγωγικότητα και ποιότητα στην εργασία και μεγαλύτερη κοινωνική συνοχή. Ο ακριβής αντίκτυπος της ευελιξίας με ασφάλεια θα εξαρτηθεί από τον τρόπο με τον οποίο τα κράτη μέλη θα καθορίσουν τις δικές τους μεθόδους καθώς και από τον τρόπο εφαρμογής των πολιτικών. Επειδή η ευελιξία με ασφάλεια εμπίπτει στο ευρύτερο πεδίο της στρατηγικής της Λισαβόνας, θα υποβάλλεται σε παρακολούθηση και αξιολόγηση στο πλαίσιο αυτό.